
                 Nr.23/91/2005

AVIZ

asupra proiectului de Lege pentru ratificarea Acordului de securitate între Guvernul României şi Guvernul Republicii Italiene privind protecţia reciprocă a informaţiilor clasificate, semnat la Bucureşti la 6 aprilie 2005


În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată, cu nr.P.L. X 232 din 15 iunie 2005, pentru aviz la Comisia pentru apărare, ordine publică şi siguranţă naţională, cu proiectul de Lege pentru ratificarea Acordului de securitate între Guvernul României şi Guvernul Republicii Italiene privind protecţia reciprocă a informaţiilor clasificate, semnat la Bucureşti la 6 aprilie 2005.



Acordul încheiat cu Republica Italiană se înscrie pe linia colaborării cu statele membre NATO privind standardele comune pentru protecţia informaţiilor clasificate, România urmând a încheia astfel de acorduri cu fiecare dintre statele membre NATO.



Proiectul de lege a fost avizat favorabil de Consiliul Legislativ, cu nr.677 din 8 iunie 2005.



Prin obiectul de reglementare şi conţinutul său, proiectul de lege face parte din categoria legilor ordinare.



Proiectul de lege a fost dezbătut în şedinţa comisiei din data de 21 iunie 2005.



În urma dezbaterilor, membrii comisiei au hotărât să avizeze favorabil proiectul de lege în forma propusă de Guvern.


Potrivit prevederilor art.75 din Constituţia României, republicată, Camera decizională pentru acest proiect de lege este Senatul.
                       PREŞEDINTE,                                    SECRETAR,
                    Dan Ioan Popescu                                 Aurelia Vasile
Expert, 
Daniel Bădina

